DOLOŽKA PREDNOSTI
medzinárodnej zmluvy pred zákonmi
(čl. 7 ods. 5 ústavy)

1.	Gestor zmluvy: Ministerstvo spravodlivosti Slovenskej republiky

2.	Názov zmluvy: Návrh na uzavretie Protokolu medzi Slovenskou republikou a Moldavskou republikou k Zmluve medzi Československou socialistickou republikou a Zväzom sovietskych socialistických republík o právnej pomoci a právnych vzťahoch vo veciach občianskych, rodinných a trestných z 12. augusta 1982 (ďalej len „zmluva“).

3.	Účel a predmet zmluvy a jeho úprava v právnom poriadku Slovenskej republiky: Účelom zmluvy, ktorej sa protokol týka, je úprava otázok medzinárodného práva súkromného a procesného upravených v zákone č. 97/1963 Zb. o medzinárodnom práve súkromnom a procesnom v znení neskorších predpisov a otázok justičnej spolupráce v trestných veciach upravených v Piatej časti Trestného poriadku (zákon č. 301/2005 Z.z. v znení neskorších predpisov).  
Účelom navrhovaného protokolu je odstrániť nezlučiteľnosť ustanovení zmluvy týkajúcich sa právomoci súdov v občianskych veciach, rozhodného práva a vzájomného uznávania a výkonu rozhodnutí v občianskych veciach a splniť tak povinnosť vyplývajúcu z článku 351 Zmluvy o fungovaní Európskej únie.
Súčasne sa protokolom sleduje úprava interpretačných nejasností čl. 11 zmluvy o verejných listinách a upravujú sa otázky, ktoré súvisia so zmenou subjektov pôvodnej zmluvy.

4.	Priama úprava práv alebo povinností fyzických osôb alebo právnických osôb: 
Článok 1 zmluvy obsahuje princíp rovnakej právnej ochrany občanov oboch zmluvných strán.
Články 2 až 9 upravujú práva a povinnosti súdov zmluvných strán pri vybavovaní dožiadaní o právnu pomoc.
Článok 10 upravuje práva diplomatických misií a konzulárnych úradov pri doručovaní písomností občanom.
Články 12 až 17 upravujú povinnosti ministerstiev spravodlivosti zmluvných strán.
Články 53 až 66 upravujú oprávnenia a povinnosti orgánov a práva účastníkov konania v súvislosti so vzájomným výkonom súdnych rozhodnutí.

5.	Úprava predmetu medzinárodnej zmluvy v práve ES/EÚ:

Protokol vypúšťa zo zmluvy otázky rozhodného práva, ktoré sú upravené týmito uplatňovanými právnymi aktmi EÚ:
Nariadenie Európskeho parlamentu a Rady (EÚ) č. 1215/2012 z 12.decembra 2012 o právomoci a o uznávaní a výkone rozsudkov v občianskych a obchodných veciach (prepracované znenie);
Nariadenie Rady (ES) č. 2201/2003 z 27. novembra 2003 o právomoci a uznávaní a výkone rozsudkov v manželských veciach a vo veciach rodičovských práv a povinností, ktorým sa zrušuje nariadenie (ES) č. 1347/2000;
Nariadenie Rady (ES) č. 4/2009 z 18. decembra 2008 o právomoci, rozhodnom práve,
uznávaní a výkone rozhodnutí a o spolupráci vo veciach vyživovacej povinnosti.
Nariadenie Európskeho parlamentu a Rady (ES) č. 864/2007 z 11. júla 2007 o rozhodnom práve pre mimozmluvné záväzky (Rím II);
Nariadenie Európskeho parlamentu a Rady (ES) č. 593/2008 zo 17. júna 2008 o rozhodnom práve pre zmluvné záväzky (Rím I);
Protokol o rozhodnom práve pre vyživovaciu povinnosť (Rozhodnutie Rady z 30.novembra 2009).

Protokol upravuje znenie ustanovení zmluvy týkajúcich sa otázok uznávania a výkonu
rozhodnutí, aby boli kompatibilné s nariadeniami uvedenými vyššie.

Protokol vypúšťa zo zmluvy oddiel IV  právnu pomoc v trestných veciach, ktoré sú upravené týmito dohovormi:
Európsky dohovor o vydávaní (Paríž 13. decembra 1957, ozn.č. 549/1992 Zb. v znení ozn.č. 312/2000 Z.z.);
Dodatkový protokol k Európskemu dohovoru o vydávaní z 13. 12. 1957 (Štrasburg 15. októbra 1975, ozn.č. 10/1997 Z.z.);
Druhý Dodatkový protokol k Európskemu dohovoru o vydávaní z 13. 12. 1957 (Štrasburg 17. marca 1978, ozn.č. 11/1997 Z.z.);
Európsky dohovor o  odovzdávaní trestného konania (Štrasburg15. mája 1972, ozn.č. 551/1992 Zb. v znení ozn.č. 507/2006 Z.z.).

6.	Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky): 
Zmluva, ktorej sa protokol týka, je medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb.

7.	Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi): 
Zmluva, ktorej sa protokol týka, je prezidentskou medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb, a súčasne aj medzinárodnou zmluvou, na vykonanie ktorej nie je potrebný zákon.

8.	Dopady prijatia medzinárodnej zmluvy, ktorá má prednosť pred zákonmi, na slovenský právny poriadok (uvedú sa právne predpisy alebo ich jednotlivé ustanovenia, ktorých sa medzinárodná zmluva týka; potreba ich zrušenia alebo adaptácie z dôvodu duplicity): 
Protokolom sa vylúči uplatňovanie noriem o právomoci súdov a rozhodnom práve zo zmluvy v dôsledku čoho sa na posudzovanie týchto otázok budú uplatňovať v závislosti od okolností nariadenia EÚ, medzinárodnej zmluvy alebo subsidiárne zákon č. 97/1963 Zb. o
medzinárodnom práve súkromnom a procesnom v znení neskorších predpisov.
V ostatných otázkach bude mať protokol prednosť pred ustanoveniami uvedeného zákona
vzhľadom na jeho § 2 bez potreby zmeny tohto zákona či iných právnych noriem.